**Köszöntő Vörös József 70. születésnapja alkalmából**

Vörös József 70 éves. Matematikailag legalábbis ennyi évet tudhat maga mögött. A vitalitását tekintve maximum fele ennyi, az érdemeit tekintve pedig legalább kétszer ennyi lenne a reális életkora. 45 éve dolgozik a Pécsi Tudományegyetem Közgazdaságtudományi Karán. Volt dékán, általános rektorhelyettes, intézetigazgató, és napjainkban is számos szakmai bizottság elnöke. Csaknem harminc éve nagydoktor, közel egy évtizede akadémikus, öt éve jutalmazták Széchenyi-díjjal. Jelen sorok olvasói valószínűleg tisztában vannak nemzetközi kutatói hírnevével is.

Az akadémiai és a versenyszférában is évtizedek óta a szakma csúcsán áll, lelkesedése és elhivatottsága továbbra is töretlen. Széleskörű elfoglaltsági köre ellenére a mai napig jelentős szerepet vállal a Gazdaságmodellezési Társaság életében is. A Szigma főszerkesztői feladatait 1989 és 2009 között látta el. Ennek a 20 éves munkának az eredményeiről kitűnő összefoglalót ad Temesi (2020). Azóta is aktív részese a lap életének szerzőként (például Vörös (2021)), szerkesztőként, valamint a GMT szakmai rendezvényeinek előadójaként.

Igen jelentős munkái születtek pénzügyi témákban, de fő kutatási területe a termelés- és szolgáltatásmenedzsment, különös tekintettel a versenyképesség alakulására, a készletgazdálkodásra és a minőségirányításra. A kiváló minőségről nemcsak elméleti síkon értekezik, de az élet minden területén, így a publikációs tevékenységében is nagyon komolyan veszi. A 65. születésnapjára ezért könnyen állítottunk össze egy olyan kiadványt (Bugár és társai szerk. (2016)), melyben legfőbb tanulmányait gyűjtöttük össze: olyan lapokból válogathattunk, mint a European Journal of Operations Research, az International Journal of Production Economics vagy az Omega, így a nehézséget inkább a terjedelmi korlátok jelentették.

Kutatói teljesítménye mellett oktatói munkássága is kimagasló. E sorok írója éppúgy egykori tanítványai közé tartozik, mint a Szigma jelenlegi főszerkesztője, de még hosszasan lehetne folytatni a sort többek között néhány olyan szerzővel is, akiknek cikke lapunk következő számában fog megjelenni. Az egykori tanítványok a későbbiekben is mindig számíthattak Vörös professzor további segítségére, útmutatásaira, tanácsaira.

Az elmúlt öt évben megjelent cikkeivel is meg tudtunk volna tölteni egy új kötetet. Tekintve azonban, hogy épp Vörös József teremtett hagyományt a Szigmában a 70. évfordulósok köszöntésének ötletével, igyekeztünk az általa tanúsított mércének megfelelő különszámot szerkeszteni. A felkért szerzők és lektorok között kutatói standardjait jól ismerő kollégái, barátai, tanítványai szerepelnek, akik nagy lelkesedéssel vetették bele magukat a munkába csaknem egy évvel ezelőtt. Ezúton fejezzük ki hálánkat a sok segítségéért, tanácsaiért, közös munkáért, és tisztelgünk példamutató teljesítménye előtt.

Pályaművének és emberi nagyságának annyi elismerője van, hogy több Szigma számot meg tudtunk volna tölteni a tiszteletére írt cikkekkel. Az idei 2. és 3. számot kizárólag ennek a jeles alkalomnak szenteltük, de a 2021. év minden számában elhelyeztünk Vörös Józsefet köszöntő írásokat. Isten éltesse nagyon sokáig!

Hauck Zsuzsanna, vendégszerkesztő

Pécs, 2021. május 18.

Irodalom

Bugár Gyöngyi, Hauck Zsuzsanna és Kiss Viktor (szerk.): Szigmától Omegáig – Tanulmánykötet Vörös József tiszteletére. Pécsi Tudományegyetem Közgazdaságtudományi Kar, 2016.

Temesi József: Tények és adatok a Szigma folyóirat 50 évfolyamáról. SZIGMA LI. 2020. 1. 3 -14. o.

Vörös József: A termelés dinamikája szervezeti tanulás esetén. SZIGMA LII. 2021. 5-27. o.

Kedves Barátom!

Bízom benne, hogy a barát megszólítás számodra legalább annyira elfogadható és megtisztelő, mint amennyire én annak érzem, és mint amennyire megtisztelőnek és jogosnak gondolom a pályatárs, a szakma közös és magas színvonalú képviseletének titulusát.

Az útra, amely ide vezetett, együtt léptünk, és együtt, egymást segítve jártuk végig ezt a pályát. A közös feladatok, nehézségek, az együtt gondolkodás a szakmában, a tudomány művelésében és az oktatás korszerűsítésében érlelték barátsággá az évek során közös munkánkat.

Ezt erősítette, hogy hasonlóan gondolkodtunk, éreztünk magánéleti kérdésekben is. Ugyanazokat az értékeket tartottuk és tartjuk ma is fontosnak.

Mi az, ami megfogott közös éveink során?

Legelsősorban az, ahogyan a munkához viszonyultál. Munkaszereteted, minőségérzéked, szorgalmad mindig példamutató volt.

Külön csodáltam, hogy a tudományos alkotómunkát, a gyakorlati oktatás igényességét és a kétkezi munka tiszteletét olyan harmonikus egységben tudtad megjeleníteni. Hozzáértés és szorgalom, szellemi és gyakorlati munka területén egyaránt, ritkán áll össze ilyen harmonikusan egy embernél. Magas szintű elméleti tudás és jó gyakorlati érzék. Ez igazi emberi teljesség.

A tudományos munkában nemcsak a kutatás és oktatói munka játszott nagy szerepet, hanem a gyakorlati szervező munka is. Folyóiratszerkesztés hosszú időszakon keresztül; a hazai operációkutatással és termelésirányítással kapcsolatos fórumok szervezése hozzájárultak a hazai tudományos élet értékeihez.

Kutatásaid irányt mutatóak voltak a szakmának és a tanítványoknak egyaránt.

Feladatorientált és megoldáskereső gondolkodásod az egész szakmai közösség számára példamutató.

Jó volt ezen az úton együtt menni veled. Azt mondják, „a barátság nem nagy dolog. A barátság millió kis apróság”.

„Egy barátsághoz sok minden kell, hasonló világlátás (vagy éppen egymást kiegészítők), hasonló lelki alkat (vagy éppen, hogy ellentétes), harmónia (vagy éppen az állandó erős feszültség.)” Kemény István

Kedves Barátom, Isten éltessen jó egészségben a 7o.-en!

Pécs, 2021. május 18. Bélyácz Iván

**Vörös József tiszteletére 2021-ben írt Szigma tanulmányok listája**

Rappai Gábor

Dinamikus egyensúly korlátozott változók között

Molnár Sándor -- Szidarovszky Ferenc

Általánosított Kálmán-féle kritériumok alkalmazása az oligopol problémára

Simonovits András

A rugalmas nyugdíjkorhatár bevezetésének dinamikus elemzése

Kánnai Zoltán -- Szabó Imre -- Tallos Péter

Trajektóriák érzékenységvizsgálata végtelen időhorizonton

Temesi József

A fundamentális skála alkalmazásáról döntéselméleti keretben

Bessenyei István

Önmagukat újratermelő megszorítások -- A közepes fejlettség csapdájában

Bugár Gyöngyi -- Uzsoki Máté

Kockázatbecslő modellek visszatesztelése

Vörös Zsófia -- Lukovszki Lívia -- Rideg András -- Sipos Norbert

A szociális és vállalkozási motivációs erők dinamikájának vizsgálata a profitorientált vállalkozók körében

Varga Attila -- Farkas Richárd

A GMR-Magyarország gazdasági hatáselemző modell TFP blokkja

Heinc Emilia -- Bánhelyi Balázs -- Mikó Edit -- Csendes Tibor

Döntéstámogató rendszerek tehenészetek jövedelmezősége javítására

Szerb László -- Esteban Lafuente -- Rappai Gábor -- Kehl Dániel

Összetett indexek gazdaságpolitikai alkalmazása: a Globális Vállalkozói Index

Schepp Zoltán

Hibakorrekciós előrejelezhetőség véges iterációjú megközelítéssel előretekintő eszközárazási modellben

Dobos Imre -- Vörösmarty Gyöngyi

Az additív DEA modell kereszthatékonyságának alkalmazása a beszállítóértékelésben

Hauck Zsuzsanna -- Longauer Dóra -- Vasvári Tamás

Az ellátási láncok és a termelésáthelyezés szerepe az európai gazdaságban

Szabó Balázs

Ármeghatározás és áralakulás dinamikus környezetben, vállalati tanulás esetén